钦定古今图书集成/明伦汇编/宫闱典/第088卷 > 公主 下嫁司马消难
## 钦定古今图书集成/明伦汇编/宫闱典/第088卷 > 公主 下嫁司马消难

按《北齐书司马子如传》：“子如子消难，尚高祖女，以主
婿贵公子，频历中书、黄门郎、光禄少卿，出为北豫州
刺史，镇武牢。消难博涉史传，有风神，然不能廉洁，在
州为御史所劾。又于公主情好不睦，公主谮诉之，惧
罪，遂招延邻敌，走关西。”

按《北史司马消难传》：消难妻高，齐神武女也。在邺极
加礼敬，入关便相弃薄。及赴䢵州，留妻及三子在京，
妻言于文帝曰：“荥阳公携宠自随，必不顾妻子，愿防
虑之。”及消难入陈，高母子因此获免。子谭，即高氏所
生，以消难勋，拜仪同大将军，坐消难除名。